Vilnius, 2019 m. kovo 25 d.

# „Lidl“ parduotuvėse surinkta rekordinė suma „Maisto banko“ akcijai

Kovo 22-23 dienomis, 74 Lietuvos miestuose įvyko kasmet organizuojama „Maisto banko“ labdaros ir paramos fondo maisto rinkimo akcija. Kaip ir kiekvieną kartą, prie šios kampanijos noriai prisidėjo ir prekybos tinklas „Lidl“, kuris kvietė pirkėjus aukoti jau 27-ajai „Maisto banko“ akcijai.

Per penktadienį ir šeštadienį šalies parduotuvėse vykusią „Maisto banko” akciją nepasiturinčiųjų maitinimui paaukota įvairiausių produktų už 479 tūkst. eurų, o ši suma pralenkė anksčiau vykusių „Maisto banko“ pavasario akcijų rezultatus.

„Toks rezultatas pranoksta pavasarių „Maisto banko“ akcijų rezultatus. 74 miestuose paaukoti maisto skurstantiesiems prašę savanoriai surinko 415 tūkst. įvairių ilgai negendančių maisto produktų. Maisto buvo paaukota 140 423 kartus – tai labai aukštas aktyvumas, nes viršijome net pernai rudenį Lietuvos šimtmečiui dedikuotos akcijos rekordą“, – sakė „Maisto banko" laikinoji vadovė Kristina Tylaitė.

Rekordais „Maisto banko“ akcija pažymėta ir „Lidl“ parduotuvėse, kuriose surinkta suma viršijo prieš tai buvusias. 42 „Lidl“ parduotuvėse vykusios akcijos metu pirkėjai nepasiturintiems paaukojo maisto už 63 238 eurus. Iš viso nupirkta 55 091 ilgai galiojantis maisto produktas. Per dvi dienas trukusią akciją „Lidl“ parduotuvėse buvo paaukota 17 785 kartus.

„Maisto banko“ akcijos metu labiausiai paaukoti kampanijai buvo linkę vilniečiai – Rasų g. esančioje „Lidl“ parduotuvėje buvo paaukota daugiausiai kartų, nuo šios parduotuvės, pagal suaukotą paramą, nedaug atsiliko Marijampolėje, Žemaitės gatvėje esanti parduotuvė, taip pat Vilniuje Ateities bei Justiniškių gatvėje ir Kaune, Baltų prospekte, įsikūrę prekybos centrai.

Pavasarinė „Maisto banko“ akcija vyko 42-ose „Lidl“ parduotuvėse Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose ir Visagine.

Surinktas maistas dar iki Velykų bus dalijamas paketais labiausiai nepasiturinčioms šeimoms ir sunaudotas organizuojant maitinimą socialinėse įstaigose. Be to, bus paliktas rezervas naudoti vaikų vasaros stovyklų maitinimui ir padėti krizės ištiktoms atokiau gyvenančioms šeimoms. Rudenį vykusios „Maisto banko" akcijos metu surinktas maistas pasiekė daugiau nei 61 tūkst. mažas pajamas turinčių žmonių.

**Daugiau informacijos:**
Lina Skersytė

UAB „Lidl Lietuva“

Korporatyvinių reikalų ir komunikacijos departamento projektų vadovė

Tel. +370 526 73228, mob. tel. +370 680 53556

lina.skersyte@lidl.lt